Bukedde Online - Uganda esindise 29 mu za Africa Youths Games e Algeria
Mmengo efulumizza emizannyo egy'okukuza ebikujjuko...
Kiraabu y’emisinde eya Uganda Prisons y’ewangudde emisinde gy’eggwanga egya National Championships y’esitukidde mu mpaka z’eggwanga ezifundikidde sizoni ya 2018 bw’ekung’anyizza obubonero 298 nga mu basajja efunye 143 ate abakazi be baleeta 155.
Eddiriddwa Police abaakiwangula omwaka oguwedde ku bubonero 286 nga mu basajja bafunye 112 ate abakazi ne bafuna 174 olwo ab’ekitongole ekikuuma ebisolo ekya Uganda Wildlife Authority ne bafuna 133 nga mu basajja bafunye 86 ate abakazi 47.
Mu misinde gino omuddusi wa Police Shida Leni alaze omutindo ogweyongedde bw’amenye likoda y’eggwanga mu misinde gya mita bina enfunda bbiri.
Asoose kumenyawo likoda gye yateekawo mu mwezi gwa April mu Commonwealth Games mu Australia eya sikonda 52:47 n’ateekawo eya 52:40 wabula gy’amenyewo akawungezi nga kat empya ya 52:15.
Leni agambye nti kati atunuulidde mpaka za Africa mu Nigeria nga August 1-5 era nga yeesunga kusindanako n’abanene ba Africa naddala okuva mu Mozambique ne Nigeria.
Abaddusi abalala abalaze essajja kwe kuli Benjamin Kiplagat adduka nga bw’abuuka obusenge n’okugwa mu mazzi bw’akomyewo oluvannyuma lw’omwaka mulamba ng’ali mu buvune.
Kiplagat agambye nti aluubirira kuddayo mu mutindo kubanga y’alina likoda y’eggwanga.
Abaddusi 300 okuva mu kiraabu 22 be basindanye mu misinde gino egimaze ennaku bbiri mu kisaawe kya Mandela National Stadium e Namboole.
“Sizoni ebadde nnungi nga tufuniddemu abaddusi abalinyisizza talanta,” Pulezidenti wa UAF, Dominic Otuchet bw’ategeezezza.
UAF kati bazzaako mpaka za kuwalampa nsozi ez’eggwanga nga bwe beetegekea ez’ansi yonna nga ezitegekeddwa e Kapchorwa nga bwe beetegekera eza MTN Marathon eza 2018.